Forud for valget sidste sommer vakte en række sager om statsborgerskab forargelse. Det var eksempler på ansøgere, der kort før de ved lov skulle have haft statsborgerskab, blev pillet af det endelige lovforslag på grund af en bøde. I stedet måtte de nu vente tre år yderligere, da bøder på 3.000 kroner gav en sådan karenstid.

Størst forargelse vakte den såkaldte hækbrændersag om en ældre mand, der måtte vente tre år, fordi han var kommet til at sætte ild til naboens hæk med en ukrudtsbrænder. Men en række færdselsbøder med samme sideeffekt fik også Venstres indfødsretsordfører, Jan E. Jørgensen, til i Politiken at slå fast, at hvis Venstre fik magten, skulle hverken ’hækbrændersager’ eller færdselsbøder på 3.000 kroner udløse en karenstid på tre år. Den slags sager var bagateller, mente han, mens den S-ledede regering ikke ville undtage færdselsbøder, men gerne ’hækbrændersager’.

Kort efter at Venstreregeringen trådte til, og Inger Støjberg (V) blev udlændinge- og integrationsminister, blev karenstiden dog i stedet sat op med 50 pct. til altså 4 et halvt år ved en 3.000-kroners bøde, og det får en række ansøgere at mærke.